CELEX: 32016D0851
Language: et
Date: 2016-05-26 00:00:00
Title: Komisjoni rakendusotsus (EL) 2016/851, 26. mai 2016, millega muudetakse otsuse 2009/719/EÜ lisa seoses loa andmisega Horvaatiale iga-aastase BSE seireprogrammi läbivaatamiseks (teatavaks tehtud numbri C(2016) 3097 all) (EMPs kohaldatav tekst)

28.5.2016   
            
            
               ET
            
            
               Euroopa Liidu Teataja
            
            
               L 141/131
            
         KOMISJONI RAKENDUSOTSUS (EL) 2016/851,
   26. mai 2016,
   millega muudetakse otsuse 2009/719/EÜ lisa seoses loa andmisega Horvaatiale iga-aastase BSE seireprogrammi läbivaatamiseks
   
      
         (teatavaks tehtud numbri C(2016) 3097 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega kehtestatakse teatavate transmissiivse spongioosse entsefalopaatia vältimise, kontrolli ja likvideerimise üksikasjalikud eeskirjad, (1) eriti selle artiklit 6,
   ning arvestades järgmist:
   
               (1)
            
            
               Määruses (EÜ) nr 999/2001 on sätestatud loomadel esinevate transmissiivsete spongioossete entsefalopaatiate (TSEd) vältimise, kontrolli ja likvideerimise eeskirjad. Määruses on nõutud, et iga liikmesriik peab vastavalt määruse III lisale igal aastal ellu viima TSEde seireprogrammi, mis põhineb aktiivsel ja passiivsel seirel. Lisaks on määruse (EÜ) nr 999/2001 artikli 6 lõikes 1b sätestatud, et liikmesriik, kes suudab tõendada riigi epidemoloogilise olukorra paranemist vastavalt kõnealuse määruse III lisa A peatüki I osa punktis 7 sätestatud teatavatele kriteeriumidele, võib oma iga-aastase seireprogrammi uuesti läbi vaadata.
            
         
               (2)
            
            
               Komisjoni otsusega 2009/719/EÜ (2) lubatakse kõnealuse otsuse lisas loetletud liikmesriikidel läbi vaadata oma iga-aastased BSE seireprogrammid kooskõlas määruse (EÜ) nr 999/2001 artikli 6 lõikega 1b. Lisas esitatud loetellu on kantud 25 liikmesriiki, ehk kõik liikmesriigid peale Bulgaaria, Horvaatia ja Rumeenia.
            
         
               (3)
            
            
               Horvaatia esitas 22. jaanuaril 2015 komisjonile taotluse iga-aastase BSE seireprogrammi läbivaatamiseks.
            
         
               (4)
            
            
               Euroopa Toiduohutusamet (EFSA) avaldas 8. veebruaril 2016 teadusliku aruande, milles hinnatakse Horvaatia iga-aastase BSE seireprogrammi läbivaatamist (3) (edaspidi „EFSA aruanne“). EFSA aruandest ilmneb, et kui Horvaatia lisatakse epidemoloogilisse üksusse, mis praegu hõlmab otsuse 2009/719/EÜ lisas loetletud 25 liikmesriiki, ja eeldusel, et kõnealuses 25 liikmesriigis rakendatakse praegust seireprogrammi kooskõlas otsusega 2009/719/EÜ, oleks eespool nimetatud 25 liikmesriigist ja Horvaatiast koosneva epidemoloogilise üksuse puhul võimalik tagada BSE tuvastamine usaldusväärsuse tasemel 95 %, kui kontroll-levimuse näitaja on vähemalt üks juhtum 3 789 838 täiskasvanud veise kohta. See kontroll-levimuse näitaja on tundlikum kui määruse (EÜ) nr 999/2001 II lisa D peatüki punkti 1 alapunktis a kindlaksmääratud A-tüüpi järelevalve kohaldamise korral nõutav näitaja, mille kohaselt minimaalne kontroll-levimus usaldusväärsuse tasemel 95 % on vähemalt üks juhtum 100 000 täiskasvanud veise kohta asjaomases riigis või piirkonnas.
            
         
               (5)
            
            
               Komisjon viis Horvaatias 14.–23. juunini 2010 ja 26. novembrist – 6. detsembrini 2012 läbi BSE-ga seotud meetmete hindamiseks läbi auditid (edaspidi „komisjoni auditid“). Komisjoni auditid hõlmasid veiste identifitseerimise ja jälgitavuse süsteemi ning söödakeelu rakendamist Horvaatias. Seepärast kasutati komisjoni auditite tulemusi ka selle hindamiseks, kas Horvaatia esitatud taotlus vastab määruse (EÜ) nr 999/2001 III lisa A peatüki I osa punkti 7.1 alapunktides b ja c sätestatud kriteeriumidele, või mitte.
            
         
               (6)
            
            
               Lähtudes Horvaatia poolt iga-aastase BSE seireprogrammi läbivaatamiseks esitatud taotluses sisalduvast teabest, EFSA aruandes esitatud teabest ning komisjoni auditi tulemustest, anti Horvaatia esitatud taotlusele positiivne hinnang. Seepärast on asjakohane lubada Horvaatial iga-aastane BSE seireprogramm läbi vaadata samadel tingimustel, kui seda teevad otsuse 2009/719/EÜ lisas praegu loetletud 25 liikmesriiki.
            
         
               (7)
            
            
               Otsuse 2009/719/EÜ lisa tuleks seega vastavalt muuta.
            
         
               (8)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2009/719/EÜ lisas lisatakse kannete „— Prantsusmaa“ ja „— Itaalia“ vahele kanne „— Horvaatia“.
   Artikkel 2
   Käesolev otsus on adresseeritud liikmesriikidele.
   
      Brüssel, 26. mai 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 147, 31.5.2001, lk 1.
   
      (2)  Komisjoni 28. septembri 2009. aasta otsus 2009/719/EÜ, millega lubatakse teatavatel liikmesriikidel läbi vaadata iga-aastased BSE seireprogrammid (ELT L 256, 29.9.2009, lk 35).
   
      (3)  EFSA Journal (2016); 14(2):4399.